Problemet në BE dhe procesi i integrimit të vendeve të Ballkanit
Analistët thonë se brexit dhe kriza e imigrantëve mund të ndikojnë në ngadalësimin e procesit të integrimeve euroatlantike
Vendimi i Britanisë për të dalë nga Bashkimi Evropian dhe kriza e imigrantëve ka zhvendosur vëmendjen tek zhvillimet dhe reformat e brendshme në B.E. Ky ishte mendimi i disa ekspertëve gjatë një diskutimi të organizuar nga Këshilli Atlantik në Uashington. Sipas tyre sfidat e tanishme të Brukselit mund të ngadalësojnë procesin e integrimit të vendeve të Ballkanit në BE. Mungesa e reformave brenda Bashkimit Evropian, dhe veçanërisht çështja e imigracionit ishte arsyeja në vendimin e votuesve britanikë për t’i thënë JO Bashkimit Evropian. Sipas ekspertëve, Bashkimi Evropian tani është i përqëndruar në trajtimin e këtyre çështjeve. Kjo situatë ka ndikuar edhe në përpjekjet e vendeve të Ballkanit për t’u integruar. Ish ambasadori britanik në Uashington, Peter Westmacott thotë se zhvendosja e vëmendjes së Bashkimit Evropian tek problemet e brendshme mund të ngadalësojë procesin e integrimit të vendeve të Ballkanit Perëndimor. Përrveç problemeve të brendshme ekonomike dhe politike këto vende duhet të permbushin një sërë kritieresh të anëtarsimit. Një sfidë tjetër që ato duhet të trajtojnë është e ashtuquajtura lodhje e B.E.së me zgjerimin, thotë ish sekretari i përgjithshëm i NATOS, Anders Fogh Rasmussen. Megjithatë, vendet e Ballkanit duhet të qendrojnë në rrugën e integrimit pasi ato nuk kanë një alternativë tjetër për siguri dhe zhhvillim ekonomik, thotë Damon Wilson, nënpresident i organizatës Këshilli Atlantik në Uashington. Pavarësisht, sfidave të mëdha me të cilat po ndeshet, ekspertët thonë se Bashkimi Evropian duhet të vazhdojë angazhimin e tij në procesin e integrimit të vendeve të Ballkanit.